ธปท.แจงสื่อนอกมั่นใจแนวโน้มศก.ไทยฟื้น
ธปท.ชี้แจงสื่อต่างชาติมั่นใจความเชื่อมั่นและการบริโภคฟื้นตัว เหตุรัฐบาลเดินหน้าทำงานตามแผนหนุนเศรษฐกิจขยายตัวต่อเนื่อง
13 ต.ค. 2557

ธปท.ชี้แจงสื่อต่างชาติมั่นใจความเชื่อมั่นและการบริโภคฟื้นตัว เหตุรัฐบาลเดินหน้าทำงานตามแผนหนุนเศรษฐกิจขยายตัวต่อเนื่อง 
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวให้สัมภาษณ์สื่อมวลชนในต่างประเทศ ในงานประชุมสภาผู้ว่าการกองทุนการเงินระหว่างประเทศ(ไอเอ็มเอฟ)และธนาคารโลก(เวิลด์แบงก์)ประจำปี 2557 ที่กรุงวอชิงตัน ดีซี เพื่อชี้แจงความเข้าใจเกี่ยวกับสถานการณ์เศรษฐกิจไทยในประเด็นที่ต่างชาติให้ความสนใจ ว่า ในเรื่องความมั่นใจของผู้ประกอบการและผู้บริโภคที่หลายฝายกังวลว่าดีขึ้นเพียงชั่วคราวหรือไม่นั้น ธปท.มอง ว่าสถานการณ์ทางการเมืองที่คลี่คลายลงน่าจะทำให้การบริโภคกลับเข้าสู่ภาวะปดติแล้ว อีกทั้งความต้องการใช้จ่ายที่ชะลอไว้ในช่วงก่อนหน้านี้ก็น่าจะกลับมาเป็นปกติด้วย ส่วนภาคเอกชนจะได้อานิสงค์จากการกระตุ้นการลงทุนของภาครัฐ ซึ่งจะทำให้เศรษฐกิจขยายตัวได้ตามศักยภาพในปี 2558 นี้
นอกจากนี้ รัฐบาลยังเร่งดำเนินการปฏิรูปรัฐวิสาหกิจ ปรับโครงสร้างราคาพลังงาน รวมทั้งดูแลภาคเกษตร ซึ่งไม่ใช้นโยบายการอุดหนุนราคา ทั้งหมดนี้จะช่วยสนับสนุนความสามารถในการแข่งขันของประเทศได้ดีขึ้น ฉะนั้น ภาพรวมในช่วงปีหน้าธปท.ยังไม่เป็นห่วงเรื่องความมั่นใจทางธุรกิจ เพราะการปฏิรูปการเมืองเดินตาม แผนที่รัฐบาลวางโรดแมบไว้ 3 ช่วงตามที่ประกาศไว้ ทำให้มีการเข้ามาลงทุนโดยตรงจากต่างประเทศ (เอฟดีไอ)เข้ามาต่อเนื่อง หากมองจากตัวเลขโครงการที่ขอรับการส่งเสริมการลงทุนจากคณะกรรมการส่งเสริมการลงทุน (BOI )จะพบว่าเพิ่มขึ้นอย่างชัดเจน และเป็นโครงการที่สำคัญ เช่น อีโคคาร์ ,การแปรรูปอาหาร, และที่เกี่ยวกับพลังงานทดแทน (renewable energy) ของนักลงทุนจากหลายประเทศไม่ใช่เฉพาะจากญี่ปุ่นเท่านั้น
“ขณะที่ในภาพรวมของการเคลื่อนย้ายเงินทุนจากต่างประเทศสุทธิของไทย ตั้งแต่ต้นปีนี้ถึงปัจจุบันก็ยังเป็นบวกหรือเงินไหลเข้าสุทธิ ส่วนเรื่องเสถียรภาพเงินทุนเคลื่อนย้ายระหว่างประเทศที่อาจจะผันผวนในปี 2558 จากอัตราดอกเบี้ยที่แตกต่างกันในประเทศอุตสาหกรรมหลัก รวมทั้งความเสี่ยงจากการเมืองระหว่างประเทศ(geopolitical risks) ที่อาจทำให้มีการเคลื่อนย้ายเงินทุนผันผวนนั้น ประเทศไทยก็มีเงินสำรองทางการที่เพียงพอ และมีระบบอัตราแลกเปลี่ยนที่ยืดหยุ่นที่ช่วยเป็นด่านแรกในการดูแลความผันผวนได้”นายประสารกล่าว
ผู้ว่าการ ธปท. กล่าวอีกว่า สำหรับการดูแลเศรษฐกิจปี 2558 การดำเนินนโยบายการเงิน ซึ่งปัจจุบันอัตราดอกเบี้ยนโยบายอยู่ที่ระดับ 2% รวมถึงเรื่องมือต่างๆ ยังมีความเพียงพอในการช่วยดูแลเศรษฐกิจ และไม่มีแรงกดดันเงินเฟ้อให้สูงเกินเป้าหมาย ถึงแม้จะมีการปรับราคาพลังงานบ้างก็ไม่กดดันเงินเฟ้อเร่งขึ้น โดยธปท. จะติดตามทิศทางดอกเบี้ยของธนาคารกลางสหรัฐอย่างใกล้ชิด แต่ในเรื่องนี้เป็นข้อมูลที่ทุกคนรู้อยู่แล้ว ซึ่งหากธนาคารกลางสหรัฐ(เฟด)ปรับขึ้นดอกเบี้ยสอดคล้องกับเศรษฐกิจที่เร่งตัวขึ้นก็ไม่น่ามีปัญหา เพราะการค้าระหว่างประเทศจะเพิ่มขึ้นด้วย ส่วนเศรษฐกิจจีนที่อาจจะชะลอลงบ้างจะถูกชดเชยด้วยการขยายตัวของเศรษฐกิจสหรัฐ เพราะทั้งสองประเทศมีสัดส่วนในตลาดการส่งออกของไทยใกล้เคียงกัน